Κοινοποίηση βάσει του άρθρου 95 παράγραφος 5 της συνθήκης ΕΚ

Αίτηση για την έγκριση της θέσπισης εθνικών διατάξεων ασυμβίβαστων με ένα μέτρο κοινοτικής εναρμόνισης

(2003/C 126/03)

(Κείμενο που παρουσιάζει ενδιαφέρον για τον ΕΟΧ)

(Αριθ. κοινοποίησης 2003/A/2780)

Η Δημοκρατία της Αυστρίας κοινοποίησε στην Επιτροπή με την επιστολή της της 13ης Μαρτίου 2003 τις περιφερειακές διατάξεις που αφορούν την "Πράξη της Άνω Αυστρίας για την απαγόρευση της γενετικής μηχανικής κατά το 2002" τη θέσπιση της οποίας είχε κρίνει αναγκαία κατά παρέκκλιση από τις διατάξεις της οδηγίας 2001/18/ΕΚ του Ευρωπαϊκού Κοινοβουλίου και του Συμβουλίου για τη σκόπιμη ελευθέρωση γενετικώς τροποποιημένων οργανισμών στο περιβάλλον(1). Η Επιτροπή έλαβε την αυστριακή κοινοποίηση στις 13 Μαρτίου 2003.

Όπως προβλέπεται στο άρθρο 95 παράγραφος 5, "εάν, μετά την εκ μέρους του Συμβουλίου ή της Επιτροπής θέσπιση μέτρου εναρμόνισης, ένα κράτος μέλος θεωρεί αναγκαία τη θέσπιση εθνικών διατάξεων επί τη βάσει νέων επιστημονικών στοιχείων σχετικών με την προστασία του περιβάλλοντος ή του χώρου εργασίας, για λόγους οι οποίοι συντρέχουν μόνο στην περίπτωσή του και οι οποίοι έχουν ανακύψει μετά τη θέσπιση του μέτρου εναρμόνισης, κοινοποιεί στην Επιτροπή τις μελετώμενες διατάξεις και τους λόγους που υπαγορεύουν τη θέσπισή τους".

Σύμφωνα με το άρθρο 95 παράγραφος 6, "η Επιτροπή, εντός έξι μηνών από τις κοινοποιήσεις που αναφέρονται στις παραγράφους 4 και 5, εγκρίνει ή απορρίπτει τις εν λόγω εθνικές διατάξεις, αφού εξακριβώσει εάν αποτελούν ή όχι μέσο αυθαιρέτων διακρίσεων ή συγκεκαλυμμένο περιορισμό του εμπορίου μεταξύ των κρατών μελών, και εάν συνιστούν ή όχι εμπόδιο στη λειτουργία της εσωτερικής αγοράς".

Το σχέδιο πράξης(2) ασχολείται κατά κύριο λόγο με την προστασία της φύσης και του περιβάλλοντος, της βιοποικιλότητας και της οργανικής παραγωγής. Επιδιώκει την απαγόρευση της καλλιέργειας γενετικά τροποποιημένων σπόρων προς σπορά (συμπεριλαμβανόμενων των γενετικά τροποποιημένων σπόρων προς σπορά με κοινοτική άδεια) παρά το γεγονός ότι αποδέχεται την ύπαρξη αυτοφυών ιχνών γενετικά τροποποιημένων σπόρων προς σπορά σε συμβατικές παρτίδες σε επίπεδο 0,1 %. Επίσης, επιδιώκει την απαγόρευση της χρήσης γενετικά τροποποιημένων ζώων για τους σκοπούς της εκτροφής και ιδίως την ελευθέρωσή τους για τους σκοπούς της θήρας και της αλιείας. Εξάλλου, καθιερώνει αντισταθμιστικούς μηχανισμούς προς κάλυψη των χρηματοοικονομικών απωλειών λόγω της ύπαρξης ΓΤΟ (γενετικά τροποποιημένων οργανισμών) στα συμβατικά προϊόντα. Η πράξη θεωρείται ότι έχει προσωρινό χαρακτήρα και ότι εφαρμόζεται επί μία τριετία.

Η περιφερειακή κυβέρνηση της Άνω Αυστρίας κρίνει αναγκαία τη θέσπιση μέτρων σκοπός των οποίων είναι η προστασία της οργανικής και παραδοσιακής γεωργικής παραγωγής καθώς και των φυτικών και ζωικών γενετικών πόρων από την υβριδοποίησή τους με ΓΤΟ. Τα μέτρα αυτά βασίζονται στο επιχείρημα ότι δήθεν συντρέχουν ορισμένες ειδικές περιστάσεις στην Άνω Αυστρία και στο γεγονός ότι οι αρχές της Άνω Αυστρίας θεωρούν ότι το θέμα της συνύπαρξης μεταξύ των ΓΤ και μη ΓΤ μεθόδων γεωργικής παραγωγής εξακολουθεί να μην έχει διευθετηθεί σε πολύ μεγάλο βαθμό. Στην κοινοποίηση προσαρτάται μία μελέτη η οποία συνηγορεί υπέρ της επιβολής γενικής απαγόρευσης των ΓΤΟ για την Άνω Αυστρία, έως ότου αποσαφηνισθούν όλοι οι πιθανοί κίνδυνοι που συνδέονται με αυτές τις μορφές οργανισμών(3).

Η Επιτροπή υπενθυμίζει στους ενδιαφερόμενους ότι οι πιθανές παρατηρήσεις σε συνάρτηση με την κοινοποίηση της Αυστρίας θα εξετασθούν μόνο εάν τις λάβει το αργότερο εντός προθεσμίας ενός μηνός από τη χρονική στιγμή της δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης. Η Επιτροπή διατηρεί εξάλλου το δικαίωμα να κοινοποιήσει στη Δημοκρατία της Αυστρίας κάθε σχετική παρατήρηση που θα της υποβληθεί.

Περαιτέρω πληροφορίες αναφορικά με την κοινοποίηση μπορεί να ζητηθούν από το: Bundesministerium für Wirtschaft und Arbeit Τμήμα C2/1 Stubenring 1 A - 1010 Wien τηλ. (43-1) 711 00 58 96 φαξ (43-1) 715 96 51 ή (43-1) 712 06 80 e-mail: post@tbt.bmwa.gv.at Amt der Oberösterreichischen Landesregierung Klosterstraße 7 A - 4021 Linz φαξ (43-1) 73 27 72 01 17 13

Αρμόδιο σημείο επαφής στην Ευρωπαϊκή Επιτροπή: Hervé Martin European Commission Directorate General "Environment"

Unit C4

BU5 02/137 B - 1049 Brussels τηλ. (32-2) 296 54 44 φαξ (32-2) 299 10 67 e-mail: herve.martin@cec.eu.int

(1) ΕΕ L 106 της 17.4.2001, σ. 1.

(2) Επαρχιακή πράξη περί απαγόρευσης της καλλιέργειας γενετικά τροποποιημένων σπόρων προς σπορά και φυτικού υλικού προς φύτευση και χρήσης γενετικά τροποποιημένων ζώων για τους σκοπούς της εκτροφής καθώς και ελευθέρωσης γενετικά τροποποιημένων οργανισμών ειδικά για τους σκοπούς της θήρας και της αλιείας (Πράξη της Άνω Αυστρίας περί απαγορεύσεως της γενετικής μηχανικής κατά το έτος 2002).

(3) "GM-free areas of farming: conception and analysis of scenarios and steps for realisation" (περιοχές καλλιέργειας ελεύθερες από ΓΤΟ: χάραξη και ανάλυση των εναλλακτικών σεναρίων και των βημάτων υλοποίησης), Werner Müller, 28 Απριλίου 2002 (που εκπονήθηκε για λογαριασμό της διεύθυνσης για το περιβάλλον της περιοχής της Άνω Αυστρίας και του ομοσπονδιακού υπουργείου κοινωνικής ασφάλισης και γενεών).